Infoboks

Danmark er tæt på at sikre sig mindst en 15.- plads på UEFA's koefficient-rangliste og dermed fem europæiske pladser fra 2021/22-sæsonen. Få overblikket her.

Danmark er tæt på at sikre sig en plads i top-15 på UEFA’s koefficient-rangliste og dermed to pladser i Champions League-kvalifikationen i 2021/22-sæsonen

Derudover yderligere en plads i Europa League-kvalifikationen og to pladser i Conference League-kvalifikation - altså i alt fem europæiske pladser at spille om i næste sæson.

Læs mere om de europæiske turneringer fra 2021 til 2024 her

FC Københavns præstationer i Europa League-gruppespillet i efteråret samt gunstige resultater fra de konkurrerende nationer omkring Danmark på ranglisten har således bragt Danmark meget tæt på en europæisk opgradering.

13.-pladsen giver formentlig gruppespil

Når top 15 forhåbentlig snart er sikret, bliver næste målsætning for Danmark på kort sigt at fastholde sin nuværende 13.-plads.

Til forskel for 14.- og 15.-pladsen giver 13.-pladsen nemlig formentlig et garanteret gruppespil i Europa League, da den danske mester i så fald træder ind i Champions Leagues playoff-runde i stedet for tredje kvalifikationsrunde.

Det sker dog kun, hvis Champions League-vinderne i 2020/21-sæsonen i forvejen er kvalificeret til gruppespillet via sin hjemlige liga.

Arsenal kan sikre Danmark en plads i top 15

Herunder følger den nuværende stilling på koefficient-ranglisten, der afgør antal af europæiske pladser fra 2021/22-sæsonen.

FC København kan bringe Danmark et stort skridt nærmere målstregen ved at slå Celtic ud af Europa League, men mindre kan også gøre det.

Basel og APOEL skal således møde hinanden i 16-delsfinalerne, og dermed kan ikke både Schweiz og Cypern overhale Danmark på ranglisten.

Grækenland, der også fortsat kan overhale Danmark, er repræsenteret af Olympiakos, og de skal op mod Arsenal i 16-delsfinalerne.

Og går englænderne videre fra det opgør, kan Grækenland heller ikke længere overhale Danmark og mindst en dansk 15.-plads er dermed en realitet.

Den nuværende stilling (placering i sidste sæson):

13 (16). Danmark 27,500 point – 1 af 4 hold tilbage

FC København henter for hver sejr i Europa League 0,500 point per sejr til det danske regnskab. En uafgjort giver 0,250 point

FCK møder Celtic i 16-delsfinalerne.

14 (13). Tjekkiet 27,300 point - 0 af 5 hold tilbage

Slavia Prag sluttede på fjerdepladsen i sin Champions League-gruppe, og Tjekkiet har dermed ingen hold tilbage i de europæiske turneringer og ingen kampe at hente koefficientpoint i.

15 (18). Cypern 26,750 point – 1 af 4 hold tilbage

APOEL er videre til 16-delsfinalerne i Europa League og henter 0,500 point per sejr og 0,250 per uafgjort.

APOEL møder Basel i 16-delsfinalerne.

16 (20). Skotland 26,625 point – 2 af 4 hold tilbage

Skotterne har indtil videre haft en forrygende sæson i Europa, og med både Rangers og Celtic tilbage i Europa League er det et realistisk scenarie, at skotterne overhaler Danmark.

Både Celtic og Rangers henter 0,500 point for en sejr og 0,250 for en uafgjort.

Celtic møder FCK, og Rangers møder Braga i 16-delsfinalerne.

17 (14). Grækenland 25,700 point – 1 af 5 hold tilbage

Olympiakos snuppede tredjepladsen i sin Champions League-pulje og spiller dermed med i Europa League til foråret. De henter 0,400 point for en sejr, og 0,200 for en uafgjort.

Olympiakos møder Arsenal i 16-delsfinalerne.

18 (19). Serbien 25,500 point – 0 af 4 hold tilbage

Med Røde Stjernes og Partizans exit efter gruppespillene er serberne sat skatmat og kan ikke avancere på ranglisten.

19 (15). Kroatien 24,875 point – 0 af 4 hold tilbage

Dinamo Zagreb sluttede som nummer fire i sin Champions League-pulje og er dermed færdige i Europa for denne sæson, og Kroatien kan ikke længere spille sig op at ranglisten.

20 (17). Schweiz 24,400 point - 1 af 5 hold tilbage

Schweiz har en af sine fem deltagere med endnu. Basel spiller med i Europa League og henter 0,400 for en sejr og 0,200 for en uafgjort.

Basel møder APOEL i 16-delsfinalerne.

21 (22). Sverige 22,750 point - 1 af 4 hold tilbage

Malmö FF har en yderst spinkel og meget teoretisk chance for at sende Sverige forbi Danmark, men det kræver et større mirakel.

Jon Dahl Tomassons tropper skal således vinde alle kampe på vej til Europa League-finalen eller vinde finalen og maksimalt tabe én kamp undervejs kombineret med to FCK-nederlag mod Celtic.

Sådan får man koefficientpoint

I kvalifikationen får man ét point for en sejr. En uafgjort giver et halvt point.

I gruppespillene giver en sejr to point. En uafgjort giver ét point.

I Champions League får man fire bonuspoint for at nå gruppespillet. Man får yderligere fem bonuspoint for at nå Champions League-slutspillet.

I både Champions League og Europa League får man et bonuspoint for at nå både kvartfinalerne, semifinalerne og finalen.

Et lands samlede koefficient for en sæson findes ved at lægge alle deltagernes point sammen og derefter dividere med antallet af deltagende hold.